钦定古今图书集成/明伦汇编/家范典/第041卷 > 《遇物感兴因示子弟》白居易
## 钦定古今图书集成/明伦汇编/家范典/第041卷 > 《遇物感兴因示子弟》白居易

圣择狂夫言，俗信老人语。我有老狂词，听之吾语汝。
吾观器用中，剑锐锋多伤。吾观形骸内，骨劲齿先亡。
寄言处世者，不可苦刚强。龟性愚且善，鸠心钝无恶。
人贱拾支床，鹘欺擒暖脚。寄言立身者，不得全柔弱。
彼固罹祸难，此未免忧患。于何保终吉，强弱刚柔间。
上遵周孔训，旁鉴老庄言。不唯鞭其后，亦要轭其先。